钦定古今图书集成/理学汇编/学行典/第092卷 > 朱子全书一 > 《至乐斋记》
## 钦定古今图书集成/理学汇编/学行典/第092卷 > 朱子全书一 > 《至乐斋记》

“人之所以神明其德，应物而不穷者，心而已。”古之君
子，自其始学，则尽力于洒扫应对进退之闲，而内事
其心。既久且熟矣，则心平而气和，冲融畅适，与物无
际，其观于一世事物之变，盖无往而非吾乐也。而况
载籍所传，上超羲农，下至于兹，其闲圣贤之行事，问
学之源奥，是非得失，理乱存亡废兴之故，包括笼络，
靡不毕具，苟涉其辞义而心必契焉，则其可乐而玩
也，岂不亦至矣哉！惟世之学者，或不足以知此，而劳
于记诵呫哔之闲以为事，是以语之至者，既扞格而
不入于心，惟其粗粝而不平者，感而入焉，则其闲勃
然而斗而怒矣，亦何乐之云哉！